উন্নাও গণধর্ষণ কাণ্ডে উত্তরপ্রদেশের বিজেপি বিধায়ক কুলদীপ সিংহ সেঙ্গারের বিরুদ্ধে এফআইআর দায়ের করা হয়েছে। কিন্তু এখনও পুলিশ তাঁর বিরুদ্ধে কোনও ব্যবস্থা নেয়নি। বিরোধী নেতা রাহুল গান্ধী তো বটেই খোদ দলের মধ্যেও দেখা দিয়েছে প্রতিবাদ। 
ধর্ষণে অভিযুক্ত হওয়ার পরেও কুলদীপের পাশে দল দাঁড়ালে গোটা রাজ্যেই বিরূপ প্রতিক্রিয়া দেখা দেবে বলে জানিয়েছেন বিজেপির মহিলা শাখার নেত্রীরা। কিন্তু যোগী আদিত্যনাথের রাজ্যে এখনও পর্যন্ত কোনও ব্যবস্থাই নেওয়া হয়নি অভিযুক্তের বিরুদ্ধে। 

এই বিষয়ে অন্যান্য খবর

রামমন্দির বিতর্কের মধ্যেই বড় সিদ্ধান্ত যোগী সরকারের, এক দেশে দুই অযোধ্যা


এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, উত্তরপ্রদেশের পুলিশ প্রধান ওপি সিংহ জানিয়েছেন, সরকার কাউকেই আড়াল করতে চাইছে না। কিন্তু সেই বিবৃতি দেওয়ার সময়ে অভিযুক্ত কুলদীপকে তিনি যেভাবে ‘মাননীয় বিধায়ক’ বলে উল্লেখ করেছেন তা নিয়েও শুরু হয়েছে বিতর্ক।
কুলদীপের গ্রেফতারির প্রসঙ্গে পুলিশ প্রধান জানিয়েছেন, ‘‘আমরা কেন ওঁকে গ্রেফতার করব? আমরা এফআইআর-এ ওঁর নাম উল্লেখ করেছি। এবার সিবিআই বিষয়টি তদন্ত করে দেখবে।’’
পাশাপাশি রাজ্যের স্বরাষ্ট্র সচিব অরবিন্দ কুমারও জানিয়েছেন, ‘বিধায়কজি’র বিরুদ্ধে আনা অভিযোগ তদন্ত করে দেখা হবে। যদি কোনও প্রমাণ মেলে, তবেই প্রয়োজনীয় পদক্ষেপের কথা ভাবা হবে বলে জানান অরবিন্দ। 
এদিকে বিজেপি বিধায়কের বিরুদ্ধে ওঠা অভিযোগকে কেন্দ্র করে দেশজুড়ে প্রতিক্রিয়া সৃষ্টি হয়েছে। কুলদীপকে গ্রেফতার না করা হলে সেটা বিরোধীদের ‘অস্ত্র’ হয়ে উঠতে পারে বলে মনে করছে ওয়াকিবহাল মহল।
লখনউ থেকে ৫০ কিমি দূরে অবস্থিত উন্নাও-এর এক কিশোরীকে ধর্ষণের অভিযোগ ওঠে কুলদীপ ও তাঁর ভাই অতুল সিংহ-সহ আরও কয়েকজনের বিরুদ্ধে। পুলিশে বার বার জানানো সত্ত্বেও কোনও ব্যবস্থাই নেয়নি। বেশ কয়েক মাস কেটে যাওয়ার পরে অবশ্য পুলিশ এফআইএর নেয়। 
অভিযোগ, গত ৩ এপ্রিল অতুল সিংহ কিশোরীর বাবাকে থানায় তুলে নিয়ে যান। তাঁকে জোর করা হয় এফআইআর তুলে নেওয়ার জন্য। কিন্তু তিনি তুলতে রাজি হননি। এর পর ৫ এপ্রিল অস্ত্র আইনে কিশোরীর বাবাকে উলটে গ্রেফতার করে পুলিশ।
গত রবিবার যোগীর বাসভবনের সামনে গায়ে আগুন দিয়ে আত্মহত্যার হুমকি দেয় ওই কিশোরী। সেই ঘটনায় শোরগোল পড়ে যায়। সোমবার পুলিশ হেফাজতে মৃত্যু হয় কিশোরীর বাবার। আপাতত ওই কিশোরী ও তার পরিবার একটি হোটেলে আশ্রয় নিয়েছে বলে জানা গিয়েছে। 
কুলদীপকে গ্রেফতারের দাবি জোরালো হতেই বুধবার গভীর রাতে তিনি নিজেই পৌঁছে যান পুলিশ প্রধানের বাড়িতে। সঙ্গে ২০টি গাড়ির কনভয়। সংবাদমাধ্যমের সামনে তিনি বক্রোক্তি করে বলেন, ‘‘আমি এসেছি, কারণ টিভি চ্যানেলে দেখানো হচ্ছে আমি নাকি আত্মসমর্পণ করব।’’ এর পর তিনি বলেন, তাঁর বিরুদ্ধে ওঠা ধর্ষণের অভিযোগ ভিত্তিহীন। 
উত্তরপ্রদেশ সরকার সূত্রের খবর যোগী আদিত্যনাথের নির্দেশে এফআইআর করা হয় কুলদীপের নামে। সেই সঙ্গে কেসটি সিবিআই-এর হাতে তুলে দেওয়ার সিদ্ধান্ত নেওয়া হয়।